Source: http://www.europarl.europa.eu/doceo/document/A-8-2018-0068_MT.html
Timestamp: 2019-12-15 13:47:37+00:00
Document Index: 1826520

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ']

RAPPORT dwar il-kwittanza għall-implimentazzjoni tal-baġit taċ-Ċentru Ewropew għall-Iżvilupp ta' Taħriġ Vokazzjonali għas-sena finanzjarja 2016
Proċedura : 2017/2147(DEC)
Ċiklu relatat mad-dokument : A8-0068/2018
718k 62k
dwar il-kwittanza għall-implimentazzjoni tal-baġit taċ-Ċentru Ewropew għall-Iżvilupp ta' Taħriġ Vokazzjonali għas-sena finanzjarja 2016
– wara li kkunsidra l-kontijiet annwali finali taċ-Ċentru Ewropew għall-Iżvilupp ta' Taħriġ Vokazzjonali għas-sena finanzjarja 2016,
– wara li kkunsidra r-rapport tal-Qorti tal-Awdituri dwar il-kontijiet annwali taċ-Ċentru Ewropew għall-Iżvilupp ta' Taħriġ Vokazzjonali għas-sena finanzjarja 2016, flimkien mar-risposta taċ-Ċentru(1),
– wara li kkunsidra r-rakkomandazzjoni tal-Kunsill tal-20 ta' Frar 2018 dwar il-kwittanza li għandha tingħata liċ-Ċentru fir-rigward tal-implimentazzjoni tal-baġit għas-sena finanzjarja 2016 (05941/2018 – C8-0057/2018),
– wara li kkunsidra r-Regolament tal-Kunsill (KEE) Nru 337/75 tal-10 ta' Frar 1975 li jwaqqaf Ċentru Ewropew għall-Iżvilupp ta' Taħriġ Vokazzjonali(4), u b'mod partikolari l-Artikolu 12a tiegħu,
– wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Impjiegi u l-Affarijiet Soċjali (A8-0068/2018),
1. Jagħti l-kwittanza lid-Direttur taċ-Ċentru Ewropew għall-Iżvilupp ta' Taħriġ Vokazzjonali għall-implimentazzjoni tal-baġit taċ-Ċentru għas-sena finanzjarja 2016;
dwar l-għeluq tal-kontijiet taċ-Ċentru Ewropew għall-Iżvilupp ta' Taħriġ Vokazzjonali għas-sena finanzjarja 2016
– wara li kkunsidra r-rapport tal-Qorti tal-Awdituri dwar il-kontijiet annwali taċ-Ċentru Ewropew għall-Iżvilupp ta' Taħriġ Vokazzjonali għas-sena finanzjarja 2016, flimkien mar-risposta taċ-Ċentru(6),
– wara li kkunsidra r-Regolament tal-Kunsill (KEE) Nru 337/75 tal-10 ta' Frar 1975 li jwaqqaf Ċentru Ewropew għall-Iżvilupp ta' Taħriġ Vokazzjonali(9), u b'mod partikolari l-Artikolu 12a tiegħu,
1. Japprova l-għeluq tal-kontijiet taċ-Ċentru Ewropew għall-Iżvilupp ta' Taħriġ Vokazzjonali għas-sena finanzjarja 2016;
2. Jagħti istruzzjonijiet lill-President tiegħu biex jgħaddi din id-deċiżjoni lid-Direttur taċ-Ċentru Ewropew għall-Iżvilupp ta' Taħriġ Vokazzjonali, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea (serje L).
li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit taċ-Ċentru Ewropew għall-Iżvilupp ta' Taħriġ Vokazzjonali għas-sena finanzjarja 2016
– wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit taċ-Ċentru Ewropew għall-Iżvilupp ta' Taħriġ Vokazzjonali għas-sena finanzjarja 2016,
B. billi, skont ir-rapporti tad-dħul u l-infiq tiegħu(11), il-baġit finali taċ-Ċentru Ewropew għall-Iżvilupp ta' Taħriġ Vokazzjonali (iċ-"Ċentru'') għas-sena finanzjarja 2016 kien ta' EUR 18 019 949, li jirrappreżenta tnaqqis ta' 1,83 % meta mqabbel mal-2015; billi l-baġit taċ-Ċentru huwa prinċipalment derivat mill-baġit tal-Unjoni;
C. billi l-Qorti tal-Awdituri (il-"Qorti"), fir-rapport tagħha dwar il-kontijiet annwali taċ-Ċentru għas-sena finanzjarja 2016 (ir-"rapport tal-Qorti"), stqarret li kisbet assigurazzjonijiet raġonevoli li l-kontijiet annwali taċ-Ċentru huma affidabbli u li t-tranżazzjonijiet ta' bażi huma legali u regolari;
1. Jinnota b'sodisfazzjon li l-kumment tal-Qorti dwar il-bini, ix-xogħol ta' tiswija, it-tisħiħ strutturali u diversi kwistjonijiet ta' sikurezza issa huwa mmarkat bħala "Ikkompletat";
2. Jinnota b'sodisfazzjon li l-isforzi ta' monitoraġġ baġitarju matul is-sena finanzjarja 2016 irriżultaw f'rata ta' implimentazzjoni baġitarja ta' 99,99 %, li tirrappreżenta żieda ta' 1,43 % meta mqabbla mas-sena preċedenti; barra minn hekk, jilqa' l-fatt li r-rata ta' eżekuzzjoni tal-approprjazzjonijiet ta' pagament kienet ta' 94,55 %, li tfisser żieda ta' 11,55 % meta mqabbla mas-sena preċedenti;
3. Jinnota li ċ-Ċentru kien kapaċi jutilizza tfaddil addizzjonali li jirriżulta minn aġġustament 'l isfel fil-fattur ta' ponderazzjoni tas-salarji minn 79,9 % għal 79,3 %; jinnota b'sodisfazzjoni li ċ-Ċentru trasferixxa l-iffrankar sussegwenti fi spejjeż tal-persunal għal attivitajiet operattivi u ġestiti b'suċċess biex jimpenjahom mill-ġdid qabel tmiem is-sena;
4. Jinnota li r-riporti ħafna drabi jistgħu jkunu parzjalment jew kompletament ġustifikati minħabba n-natura pluriennali tal-programmi operattivi taċ-Ċentru, mhux neċessarjament jindikaw dgħufijiet fl-ippjanar u fl-implimentazzjoni tal-baġit, u mhux dejjem imorru kontra l-prinċipju baġitarju tal-annwalità, b'mod partikolari jekk ikunu ppjanati minn qabel miċ-Ċentru u kkomunikati lill-Qorti;
5. Jinnota li, fl-2016, iċ-Ċentru għamel trasferimenti li jammontaw għal EUR 309 187 mit-Titolu I (infiq tal-persunal) u għat-Titolu II (infiq amministrattiv) u għat-Titolu III (infiq operattiv); jinnota b'sodisfazzjon li l-livell u n-natura tat-trasferimenti fl-2016 baqgħu fi ħdan il-limiti tar-regoli finanzjarji;
6. Jinnota li, fl-2016, iċ-Ċentru pproċessa 46 proċedura ta' akkwist, li minnhom 46 % kienu proċeduri miftuħa, 48 % proċeduri negozjati u 6 % proċeduri ristretti;
7. Jinnota li fil-31 ta' Diċembru 2016 ir-rata ta' okkupazzjoni tat-tabella tal-persunal kienet ta' 98 %, jiġifieri 92 post mimlija fit-tabella tal-persunal li kellha 94 post awtorizzati;
8. Jinnota b'apprezzament il-fatt li ċ-Ċentru baqa' impenjat li jappoġġa opportunitajiet indaqs fir-reklutaġġ u l-impjieg; jinnota li l-persunal taċ-Ċentru huwa magħmul minn 60 % nisa u 40 % irġiel, u li l-bilanċ bejn is-sessi jista' jitjieb; jilqa', madankollu, il-fatt li n-nisa huma rappreżentati sew f'kull grad, inkluż, b'mod partikolari, minħabba li dan mhuwiex dejjem il-każ, fil-livell maniġerjali;
9. Jenfasizza li l-bilanċ bejn ix-xogħol u l-ħajja privata għandu jkun parti mill-politika tal-persunal taċ-Ċentru; jinnota li l-baġit li ntefaq għall-attivitajiet ta' benesseri jammonta għal madwar EUR 46 000, li jikkorrispondi għal 0,5 jum għal kull membru tal-persunal; jistieden liċ-Ċentru jipprovdi analiżi aktar bir-reqqa ta' dawn l-ispejjeż lill-awtorità ta' kwittanza; josserva li n-numru medju ta' liv minħabba mard kien ta' 7,9 ijiem għal kull membru tal-persunal;
10. Ifakkar li f'Novembru 2011 iċ-Ċentru adotta deċiżjoni dwar il-fastidju psikoloġiku u sesswali; jistieden liċ-Ċentru jappoġġa l-organizzazzjoni ta' taħriġ u sessjonijiet ta' informazzjoni biex iżid is-sensibilizzazzjoni tal-persunal;
11. Jinnota b'sodisfazzjon li fl-2016 iċ-Ċentru ma rċieva l-ebda lment, azzjoni legali jew każ irrapportat marbuta mar-reklutaġġ jew mat-tkeċċija ta' membri tal-persunal;
12. Jilqa' l-fatt li ċ-Ċentru kiseb id-dikjarazzjonijiet nieqsa kollha ta' kunflitti ta' interess minn membri tal-bord maħtura reċentement u li d-dikjarazzjonijiet issa huma ppubblikati fuq is-sit web taċ-Ċentru;
13. Ifakkar li, fit-22 ta' Ottubru 2014, iċ-Ċentru adotta l-istrateġija tiegħu kontra l-frodi, flimkien mal-politika tiegħu dwar il-prevenzjoni u l-ġestjoni tal-kunflitti ta' interess; jilqa' b'sodisfazzjon il-fatt li ċ-Ċentru organizza sessjonijiet regolari ta' taħriġ intiżi biex jissensibilizzaw il-persunal tiegħu dwar l-implimentazzjoni korretta tal-istrateġija u l-politika;
14. Jinnota li fid-9 ta' Frar 2017, iċ-Ċentru adotta linji gwida dwar l-iżvelar ta' informazzjoni protetta, li huma bbażati fuq il-Linji Gwida tal-Kummissjoni u li jissodisfaw il-ħtiġiet stabbiliti fl-Artikolu 22c tar-Regolamenti tal-Persunal; jinnota li fl-2016 ma kien hemm ebda każ ta' żvelar ta' informazzjoni protetta fiċ-Ċentru;
15. Jesprimi l-bżonn li jiġi stabbilit korp ta' żvelar, konsulenza u riferiment indipendenti b'riżorsi baġitarji suffiċjenti, li jgħin lill-informaturi jużaw il-mezzi adatti biex jiżvelaw l-informazzjoni tagħhom dwar irregolaritajiet possibbli li jaffettwaw l-interessi finanzjarji tal-Unjoni, filwaqt li titħares il-kunfidenzjalità tagħhom u jiġu offruti l-appoġġ u l-konsulenza li jeħtieġu;
16. Jiddispjaċih li ċ-Ċentru ma jippubblikax il-minuti tal-laqgħat tal-bord governattiv tiegħu; jistieden liċ-Ċentru jbiddel il-politika tiegħu f'dan ir-rigward;
17. Jilqa' t-tliet kisbiet ewlenin identifikati miċ-Ċentru fl-2016, jiġifieri li:
– ħareġ ir-riżultat tal-proġett ta' tliet snin tiegħu dwar ir-rwol li l-edukazzjoni u t-taħriġ vokazzjonali (ETV) jistgħu jiżvolġu fil-ġlieda kontra t-tluq bikri mill-edukazzjoni u mit-taħriġ;
– fassal sett ta' għodda li jipprovdi gwida prattika, suġġerimenti, prattiki tajbin u għodod mislutin tal-ETV biex jikkontribwixxu għal attivitajiet u politiki li jgħinu liż-żgħażagħ f'riskju li jitilqu kmieni mill-iskola biex jibqgħu jitgħallmu u jitħarrġu u jikkwalifikaw u biex jgħinu lil persuni li jitilqu kmieni mill-iskola biex jerġgħu jintegraw ruħhom fl-edukazzjoni jew fit-taħriġ u fis-suq tax-xogħol;
– ippubblika l-previżjoni aġġornata tal-ħiliet u d-domanda li tirrifletti x-xejriet fil-qasam tal-impjieg sal-2025;
18. Madankollu, jiddispjaċih li ċ-Ċentru ma użax indikaturi tal-impatt biex jimmonitorja s-suċċess ta' dawn il-kisbiet;
19. Jirrikonoxxi li r-rakkomandazzjonijiet kollha li ħarġu mill-pjan ta' azzjoni miftiehem li rriżulta mill-awditjar tas-servizz ta' awditjar intern (IAS) dwar l-akkwist, inklużi l-prevenzjoni tal-frodi u l-konsulenza legali fiċ-Ċentru - imwettqa fl-2015 - kienu implimentati u ntbagħtu għal rieżami sa tmiem l-2016; jinnota li erbgħa minn ħames rakkomandazzjonijiet ingħalqu u l-IAS irrakkomanda li waħda tingħalaq; jinnota, barra minn hekk, li f'Marzu 2016, l-IAS wettaq eżerċizzju ta' valutazzjoni tar-riskju fiċ-Ċentru biex iħejji Pjan ta' Awditjar Strateġiku għall-2017 sal-2019;
20. Jinnota l-kooperazzjoni mill-qrib taċ-Ċentru mal-Fondazzjoni Ewropea għat-Taħriġ u l-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol, formalizzata fi ftehimiet ta' kollaborazzjoni;
21. Jirrikonoxxi l-fatt li ċ-Ċentru kkontribwixxa b'mod attiv għal għadd ta' attivitajiet tan-Netwerk għall-Iżvilupp tal-Prestazzjoni tal-Aġenziji tal-Unjoni, bħar-reviżjoni tal-Pjan Direzzjonali tal-KE, filwaqt li qasam l-esperjenza tiegħu ma' aġenziji oħra tal-Unjoni dwar l-iżvilupp ta' indikaturi ewlenin ta' prestazzjoni tad-Diretturi tal-Aġenzija tal-Unjoni; jinnota li s-sistema ta' kejl tal-prestazzjoni taċ-Ċentru hija parti integrali mill-proċessi tal-ippjanar u r-rappurtar tiegħu;
22. Jinnota l-evalwazzjoni esterna li għadha għaddejja taċ-Ċentru, meħtieġa mir-Regolament Finanzjarju, u li bdiet f'April 2017;
23. Jirreferi, fir-rigward tal-kummenti l-oħrajn li jakkumpanjaw id-deċiżjoni tiegħu dwar il-kwittanza, li huma ta' natura orizzontali, għar-riżoluzzjoni tiegħu ... tal-2018(12) dwar il-prestazzjoni, il-ġestjoni finanzjarja u l-kontroll tal-aġenziji.
dwar il-kwittanza għall-implimentazzjoni tal-baġit taċ-Ċentru Ewropew għall-Iżvilupp ta' Taħriġ Professjonali għas-sena finanzjarja 2016
1. Jesprimi s-sodisfazzjon tiegħu li l-Qorti tal-Awdituri ddikjarat li t-tranżazzjonijiet li fuqhom huma bbażati l-kontijiet annwali taċ-Ċentru għas-sena finanzjarja 2016 kienu skont il-liġi u regolari u li l-pożizzjoni finanzjarja tagħha sal-31 ta' Diċembru 2016 hija rappreżentata b'mod ġust;
2. Japprezza l-ħidma ta' kwalità għolja kontinwa taċ-Ċentru, li jipprovdi riċerka, analiżi u parir tekniku biex jassisti l-iżvilupp tal-politiki Ewropej dwar it-tagħlim tul il-ħajja u l-politiki dwar l-edukazzjoni u t-taħriġ vokazzjonali (ETV); jilqa' b'mod partikolari l-kontributi taċ-Ċentru għall-Aġenda Ġdida għall-Ħiliet għall-Ewropa u għal Europass;
3. Ifaħħar ir-rata għolja ta' implimentazzjoni tal-baġit fl-2016 (99,99 %); jinnota, madankollu, li l-livell ta' approprjazzjonijiet riportati għall-2017 kien għoli għat-Titolu II (27,39 %);
4. Jilqa' b'sodisfazzjon l-enfasi taċ-Ċentru fuq l-iżvilupp tal-kompetenzi u l-ħiliet, partikolarment fost dawk bi ftit ħiliet, sabiex jappoġġa l-objettiv tal-inklużjoni fis-suq tax-xogħol permezz tal-ETV, it-tagħlim ibbażat fuq ix-xogħol u l-apprendistati; japprezza l-ħidma taċ-Ċentru dwar id-domanda u l-offerta tal-ħiliet, il-Panorama tal-Ħiliet;
5. Jinnota ż-żieda fin-nefqa (16 %) dwar xogħlijiet ta' manutenzjoni tal-bini u servizzi attribwiti lil xogħlijiet mhux previsti meħtieġa biex jissostitwixxu l-faċċata tal-ħġieġ tal-bini u t-tamboċċi tat-tliet swali tal-konferenzi;
6. Jinnota l-evalwazzjoni esterna li għadha għaddejja taċ-Ċentru, meħtieġa mir-Regolament Finanzjarju, u li bdiet f'April 2017;
7. Jinnota li l-bilanċ globali bejn is-sessi fiċ-Ċentru kien ta' 60 % nisa u 40 % irġiel; jinnota li r-regoli l-ġodda dwar il-promozzjoni ġew adottati mill-Bord Governattiv f'Settembru 2016;
8. Jilqa' l-miżuri ta' segwitu taċ-Ċentru fir-rigward tar-rakkomandazzjonijiet tal-awtorità ta' kwittanza rigward l-implimentazzjoni tal-baġit tas-snin preċedenti.
ĠU C 417, 6.12.2017, p. 42.
ĠU L 39, 13.2.1975, p. 1.
ĠU C 113, 30.03.2016, p. 1.